## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2022. június 22 –i ülésére)

**TÁRGY: Ellátási szerződés megkötése az étkeztetés, házi segítségnyújtás, idősek nappali ellátása, támogató szolgáltatás biztosítására**

Kiskőrös Város Önkormányzata és a Magyarországi Baptista Egyház között 2011. március 17. napján a 13/2011. számú Képv. testületi határozat alapján ellátási szerződés jött létre (a továbbiakban: ellátási szerződés) a szociális igazgatásról és szociális ellátásokról szóló 1993.évi III. törvény 62.§-63.§-aiban és 65/F.§ (1) bekezdés a) pontjában meghatározott személyes gondoskodást nyújtó étkeztetés, házi segítségnyújtás, idősek nappali ellátása szociális alapszolgáltatások biztosítására.

Az ellátási szerződés jogszabályváltozás miatt 2016. január 1. napjával a 112/2015. számú Képv.testületi határozat alapján, 2020. február 1. napjával pedig az ellátást nyújtó Humán Szolgáltató Központ költözése miatt a 7/2020. számú Képv.testületi határozat alapján módosításra került.

A Magyarországi Baptista Egyház képviselője, Opauszki György az idősek klubja férőhelyszámának 30 főről 50 főre történő emelése érdekében kérte az ellátási szerződés közös megegyezéssel történő módosítását. Kérelmét azzal indokolta, hogy jelenleg is 35 fővel van megállapodásuk az idősek klubjában, és folyamatosan nő az időskorúak nappali ellátása iránti igény.

A férőhelyek számának növelése nem terheli az Önkormányzatot pénzbeli támogatási kötelezettséggel, az ellátási szerződés 5. pontja szerint a Magyarországi Baptista Egyház továbbra is maga gondoskodik az idősek nappali ellátáshoz a tárgyi, szakmai, működési és személyi feltételekről, az ezekkel kapcsolatban felmerülő költségek a Magyarországi Baptista Egyházat terhelik.

Kezdeményezte továbbá a támogató szolgáltatás biztosítására ellátási szerződés megkötését a hatályos ellátási szerződésben rögzített feltételekkel.

Az Szt. 65/C. § (1) bekezdése szerint a támogató szolgáltatás célja a fogyatékos személyek lakókörnyezetben történő ellátása, elsősorban a lakáson kívüli közszolgáltatások elérésének segítése, valamint életvitelük önállóságának megőrzése mellett a lakáson belüli speciális segítségnyújtás biztosítása révén.

A Bács-Kiskun Megyei Kormányhivatal Gyámügyi és Igazságügyi Főosztály Szociális és Gyámügyi Osztály BK/SZGYO/00530-15/2021. iktatószámú értesítése alapján a szolgáltatói nyilvántartásba határozatlan időre bejegyzett szolgáltatásként szerepel a Magyarországi Baptista Egyház Filadelfia Integrált Szociális Intézmény Humán Szolgáltató Központ (6200 Kiskőrös, Kossuth Lajos utca 30.) szolgáltatónál az időskorúak nappali ellátása, fogyatékosok nappali ellátása, házi segítségnyújtás, szociális konyha mellett a támogató szolgáltatás.

Ennek megfelelően célszerű egy ellátási szerződésben szabályozni a nyújtott szolgáltatásokat, ezért a többször módosított ellátási szerződés kiegészítésre kerül a támogató szolgáltatással.

Az ellátási szerződés felülvizsgálata során a korábbi módosításoknak megfelelően, a jogszabályváltozásokra is tekintettel aktualizálni kell a szerződést. Az ellátási szerződés az Szt. 121.§-ra tekintettel, a támogató szolgáltatás szociális ellátási formára vonatkozó adatokkal kiegészítve került megszövegezésre.

Az alapszolgáltatások megszervezésével az önkormányzat segítséget nyújt a szociálisan rászorulók részére saját otthonukban és lakókörnyezetükben önálló életvitelük fenntartásában, valamint egészségi állapotukból, mentális állapotukból vagy más okból származó problémáik megoldásában.

Az Szt.122.§-a szerint a helyi önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.

A fentiek alapján szükséges a megbízási szerződés módosítássokkal való egységes szerkezetbe foglalása, ezért javaslom a Képviselő-testületnek a határozat-tervezet elfogadását.

**Kiskőrös, 2022. június 14.**

 **Domonyi László s.k.,**

 **polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a szociális igazgatásról és szociális ellátásokról szóló 1993. évi III. törvény 62-63.§-ai, 65/C. §-a és 65/F.§-a szerinti étkeztetés, házi segítségnyújtás, támogató szolgáltatás és idősek nappali ellátása szociális alapszolgáltatás biztosítására ellátási szerződést köt a Magyarországi Baptista Egyházzal (székhely:1068 Budapest, Benczúr utca 31.).
2. felhatalmazza a polgármestert a határozat mellékletét képező ellátási szerződés aláírására.

**Felelős:** polgármester

**Határidő:** 2022. július 1.